Kirjeldus
Raamatu „Seitse vaprat“ kangelasteks pole muusikud nagu kunagises telesaates, vaid spordiheerosed. Kauaaegne spordiajakirjanik Tiit Karuks valis välja seitse talle olulist usutlust aastaist 1975‒2020. Kaks neist ‒ Jaak Uudmäe ja Boriss Spasskiga ‒ pole nõukogude võimu sekkumise tõttu kunagi eetrisse pääsenud.
Jaak Uudmäe rääkis 1980. aasta lõpus minut minuti haaval lahti kaks suvist võistluspäeva Moskvas, mis päädisid olümpiakullaga. Male eksmaailmameistrit Boriss Spasskit usutles Tiit Karuks 1975. aastal Tallinna rahvusvahelise maleturniiri päevil. Mitmekordse olümpiavõitja Carl Lewise fenomeni püüdis Karuks tabada 1986. aastal Moskvas Hea Tahte mängude ajal. Hokilegend Ken Drydenit intervjueeris Karuks Moskvas ja Torontos. Kanadas usutles ta ka Eesti 1930. aastate üht paremat kaugus- ja kolmikhüppajat, hilisemat metsatöösturit Nikolai Küttist. Raamatu kaks viimast kangelast on kunagine kuulus kümnevõistleja ja nõelraviarst Heino Tiik ning kahekordne olümpiapronks Jüri Tamm.